වයස අවුරුදු තුනට අඩු දරුවන්ගෙන් සියයට 30 කගේ දත් දිරා යාම වාර්ෂිකව සිදු වන බව සෞඛ්‍ය අමාත්‍යාංශයේ දන්ත සේවා අංශය පවසයි.ඔවුන්ගේ දත් ආරක්ෂා කර ගැනීම සඳහා මාර්ගෝපදේශ මාලාවක් ලබන වසරේ සිට ක්‍රියාත්මක කරන බව සෞඛ්‍ය අමාත්‍යාංශයේ නියෝජ්‍ය අධ්‍යක්ෂ ජනරාල් (දන්ත සේවා) වෛද්‍ය ජයසුන්දර බණ්ඩාර මහතා පැවැසුවේය‍.දත් සුරැකීම සඳහා වන මාර්ගෝපදේශ මාලාව සකස් කිරීමට අවශ්‍ය නියාමක ව්‍යාපෘතිය ප්‍රදේශ හයක් ඉලක්ක කර ගනිමින් මේ දිනවල ක්‍රියාත්මක කරන බව ද ඒ මහතා ප්‍රකාශ කළේය.මහරගම, ගාල්ල, කුරුණෑගල, පේරාදෙණිය, කොළඹ නගර සභා බල ප්‍රදේශය මුල් කර ගෙන මේ නියාමක ව්‍යාපෘතිය ක්‍රියාත්මක කරන බවත් කුඩා දරුවන්ට පවතින දත් ගැටලු සම්බන්ධයෙන් මේ ප්‍රදේශවල පිහිටි දන්ත සේවා අංශවලට පැමිණ ඉදිරිපත් කිරීමට මහජනතාවට අවස්ථාවක් ලැබෙන බවත් හෙතෙම කීය.මහජනතාව ලබාදෙන තොරතුරු රැස් කර දත්ත විශලේෂණය කරමින් මේ මාර්ගෝපදේශ මාලාව සකස් කරන බව ද වෛද්‍ය ජයසුන්දර බණ්ඩාර මහතා ප්‍රකාශ කළේය.වයස අවුරුදු තුනට අඩු දරුවන්ගේ දත් දිරායාම සිදුව කුහර සෑදීම නිසා දරුවන්ට විවිධ ගැටලුවලට මුහුණදීමට සිදුවේ.